3 Inteligentné koncové (prenosné) zariadenia
3.1 Inteligentné telefóny

Najrozšírenejším inteligentným zariadením dneška je zaiste inteligentný telefón, ktorý predstavuje prenosný osobný počítač (do ruky). Okrem základnej funkcie - telefonovania - poskytuje množstvo ďalších funkcií. Je spájaný nielen s vysokým výpočtovým výkonom ale aj podporou bezdrôtovej komunikácie (okrem prístupu do mobilnej siete je vybavený rozhraniami Wi-Fi a Bluetooth a v niektorých prípadoch aj NFC). Cez bezdrôtové rozhrania sú inteligentné telefóny schopné komunikovať s inými inteligentnými telefónmi, hodinkami či okuliarmi alebo dokonca s inteligentnými televízormi a počítačmi. Tieto telefóny disponujú množstvom senzorov (Tab. 1), ktoré ešte viac rozširujú portfólio možných aplikácií [14].

Tab. 1 Najpoužívanejšie senzory v inteligentných telefónoch
Senzory | Meraný parameter
Akcelerometer | akcelerácia (zrýchlenie)
Gyroskop | orientácia a uhlová rýchlosť
Magnetometer | magnetické pole
Barometer | atmosférický tlak
Snímač vzdialenosti | vzdialenosť objektu od telefónu
Svetelný senzor | svetelné podmienky
Dotyková obrazovka | dotyk prsta
GPS | pozícia na Zemi
Predná a zadná kamera | obraz
Mikrofón | zvuk

Obr. 7 Príklady inteligentných telefónov

Inteligentné telefóny poskytujú vysokorýchlostný prístup do Internetu cez mobilné a Wi-Fi rozhranie. Sú vybavené čítačkou (SD) pamäťových kariet a rozhraním USB. Obsahujú operačný systém, ktorý umožňuje používateľom spúšťať veľké množstvo aplikácií.

Tieto aplikácie poskytujú používateľom nasledovné funkcie a služby:

- telefónne hovory, SMS/MMS, email, on-line text, hlasový a video chat,
- fotenie a natáčanie videa, nahrávanie audia,
- satelitná navigácia, kompas, plánovač výletov, predpoveď počasia,
- prehrávanie multimediálneho obsahu, čítanie a editovanie dokumentov,
- webový prehliadač, správy, vzdelávacie kurzy, kalendár udalostí, adresár, mobilné platby, poznámky,
- hodiny, budík, pripomienky, upozornenia (vrátane vibrácie), kalkulačka, blesk, baterka,
- virtuálny asistent (Apple Siri, Amazon Alexa, Google Assistant, Microsoft Cortana, BlackBerry Assistant, Samsung Bixby),
- hry a mnohé ďalšie.

Na Obr. 8 je znázornená zjednodušená logická schéma inteligentného telefónu [15]. Základ inteligentného telefónu tvorí dvoj až osem jadrový procesor (do 2,8 GHz), grafický procesor, pamäť RAM do 8 GB a Flash do 256 GB, moduly s bezdrôtovými rozhraniami, dotykový displej (LCD, IPS, LED, OLED alebo AMOLED) s veľkosťou do 6’’ (s rozlíšením do 3840x2160), rôzne typy senzorov. To všetko napájané nabíjateľnou lítiovo-iónovou alebo lítiovo-polymérovou batériou s kapacitou do 4000 mAh. Fotoaparát na fotenie obrázkov s rozlíšením až 20 Mpx a kamery na natáčanie videa sú tiež neoddeliteľnou súčasťou. V súčasnosti sú na trhu mobilných operačných systémov dvaja významní hráči a to Android od Google (s otvoreným kódom) a iOS od Apple (proprietárny). Ďalšie v súčasnosti vyvíjané operačné systémy sú napr. Tizen (Samsung) alebo Sailfish (Jolla). V roku 2017 (prvý štvrťrok) Android dominoval na trhu. 86,1% všetkých inteligentných telefónov používalo Android a 13.7% bežalo pod iOS [16].

Obr. 8 Všeobecná/zjednodušená logická schéma inteligentného telefónu [15]