2 Inteligentné zariadenia v domácnosti
2.1 Inteligentné televízory

Inteligentné televízory sa odlišujú od štandardných televízorov niekoľkými vlastnosťami. Okrem schopnosti prijímať televízne vysielanie (čo je spoločná funkcia všetkých televízorov) dokážu inteligentné televízory navyše sprístupniť Internet používateľom vďaka dodatočnému technickému vybaveniu [7].

Tieto televízory sú vybavené úplným operačným systémom s grafickým rozhraním (Obr. 3), ktoré sprístupňuje používateľom celý webový priestor, kde môžu prehliadať webové stránky prostredníctvom webového prehliadača takmer rovnako ako na bežnom osobnom počítači. To znamená, že televízni diváci môžu pozerať multimediálny obsah priamo z Internetu a nie sú obmedzení len na sledovanie štandardného (lineárneho) televízneho vysielania prijímaného anténou. Samozrejme prehliadanie webu nie je veľmi pohodlné prostredníctvom diaľkového ovládača a preto inteligentné televízory ponúkajú možnosť pripojiť rôzne bezdrôtové (ale aj drôtové) zariadenia. V súčasnosti je veľa možností, ako ovládať inteligentné televízory (Obr. 4):

- štandardný diaľkový ovládač s tlačidlami, v niektorých prípadoch doplnený o dotykový panel alebo QWERTY klávesnicu,
- bezdrôtová QWERTY klávesnica a myš (na ovládanie aplikácií),
- rozpoznávanie hlasu (hlasových príkazov), napr. cez mikrofón v diaľkovom ovládači,
- rozpoznávanie gest (cez pripojenú alebo integrovanú kameru),
- inteligentný telefón.

Veľmi dôležitou vlastnosťou, ktorou inteligentné televízory disponujú, je možnosť prehrávať multimediálny obsah (obrázky, audio a video súbory), pretože podporujú najbežnejšie formáty týchto médií.

Každý takýto televízor je vybavený aspoň jedným rozhraním USB (v niektorých prípadoch aj čítačkou pamäťových kariet). Používateľ iba pripojí USB disk, kľúč alebo pamäťovú kartu s multimediálnym obsahom a môže sledovať tento obsah na veľkom displeji. V prípade, že televízor nepodporuje niektoré formáty médií alebo rozlíšenie, je možné pripojiť napr. laptop k televízoru cez HDMI port. Televízory, ktoré majú DLNA (Digital Living Network Alliance) certifikát, sú schopné prehrávať multimediálny obsah z iných DLNA zariadení (počítače, tablety, inteligentné telefóny, mediálne servery a iné).

Obr. 3 Príklad inteligentného televízora

Inteligentné televízory zvyčajne obsahujú aspoň jeden integrovaný digitálny tuner na príjem pozemného vysielania (v rozlíšení HD). Často sú ale vybavené aj ďalšími tunermi na príjem satelitného alebo káblového vysielania (televízie aj rozhlasu). Keďže prijímajú digitálny televízny signál, ponúkajú používateľom (divákom) aj možnosť nahrávania. Vďaka tomu si môžu používatelia nahrať vysielanie na pripojený externý USB disk alebo kľúč. Funkcia nahrávania je obmedzená iba na signál z integrovaných televíznych tunerov a nie je dostupná pre signál z externých zdrojov (napr. HDMI portov).

Obr. 4 Príklady rôznych diaľkových ovládačov pre inteligentné televízory

Ako sme už spomenuli, tieto televízory pracujú pod nejakým operačným systémom, takže sú tak trochu podobné štandardným osobným počítačom. V súčasnosti existuje veľa výrobcov inteligentných televízorov. Tieto televízory môžu byť založené na proprietárnej alebo otvorenej platforme. Najznámejšími platformami sú Android TV od Google (Philips, Sharp, Sony), Firefox OS (Panasonic), Roku TV (JVC, LG, Sharp, Hitachi) a Tizen OS (Samsung). Okrem prehliadania webu môžu používatelia na televízore spúšťať a používať rôzne aplikácie. Všetky tieto aplikácie sú webovské aplikácie. Medzi existujúce aplikácie na inteligentných televízoroch patria:

- jednoduchý internetový prehliadač,
- sociálne siete,
- online video služby (YouTube, Vimeo),
- správy,
- jednoduché hry,
- videokonferencie (Skype),
- platené video a audio streamované služby (Netflix, Spotify, …).

Na Obr. 5 je čiastočne vidieť, že inteligentné televízory podporujú technológie Ethernet, Wi-fi, USB a Bluetooth na komunikáciu, čítačky pamäťových kariet, F konektor (na pripojenie antény) a porty HDMI (prípadne staršie štandardy pre video signály, napr. S-video), vstup(y) pre digitálny audio signál a slot pre modul CI/CI+ (pre dekódovacie karty).

Obr. 5 Zadná strana inteligentného televízora s rozhraniami

Počas vývoja inteligentných televízorov sa objavil významný bezpečnostný problém. Napríklad v roku 2013 na konferencii Black Hat ukázal SeungJin Lee, ako je možné zneužiť inteligentný televízor a kameru a mikrofón pripojené k nemu na účinné odpočúvacie zariadenie [8].