3 Inteligentné koncové (prenosné) zariadenia
3.2 Inteligentné hodinky

Inteligentné hodinky sú zariadenia, ktoré poskytujú podobné funkcie ako inteligentné telefóny. Vo všeobecnosti sú to malé počítače vo forme náramkových hodiniek alebo náramku. Sú schopné pracovať samostatne alebo sa môžu synchronizovať s inteligentným telefónom cez rozhranie Bluetooth a poskytovať tak dokonca viac funkcií [17]. Okrem rozhrania Bluetooth môžu byť tiež vybavené bezdrôtovými rozhraniami ako Wi-Fi, 3G, 4G, LTE, NFC a GPS. Vďaka nim môžu komunikovať s externými zariadeniami ako sú senzory rôzneho typu (teplomer, monitor/merač srdcového tepu, akcelerometer, výškomer, barometer, krokomer, kompas), reproduktory, slúchadla s mikrofónom, zariadenia typu HUD (head-up display) a samozrejme inteligentné telefóny, tablety, atď. Niektoré z týchto senzorov môžu byť integrované vo vnútri inteligentných hodiniek (napr. GPS senzor, snímač srdcového tepu). Inteligentné hodinky dokážu zbierať dáta z interných ale aj externých senzorov, spracovať ich a poskytnúť používateľom v požadovanej podobe.

Obr. 9 Príklady moderných inteligentných hodiniek

Okrem základných funkcií poskytovaných štandardnými hodinkami ako sú aktuálny čas (a dátum), kalkulačka, preklady a hry, inteligentné hodinky ponúkajú ďalšie funkcie ako napr.:

- telefonovanie,
- email, posielanie textových správ,
- webové prehliadanie (dokonca ovládané hlasovými príkazmi),
- plánovač schôdzok,
- rôzne typy upozornení (napr. o prichádzajúcom hovore),
- GPS navigácia (napr. počas športových činností),
- platby v obchodoch (virtuálna peňaženka),
- a mnoho ďalších.

Obr. 10 Prehľad najčastejšie používaných funkcií na inteligentných hodinkách podľa [18]

Inteligentné hodinky často slúžia ako predĺžená ruka inteligentných telefónov, pretože veľa činností môže byť urobených bez dotyku alebo dokonca vytiahnutia telefónu z vrecka. Pri synchronizácii inteligentných hodiniek s telefónom je veľmi dôležitá kompatibilita. Sú hodinky, ktoré používajú vlastný operačný systém (napr. Pebble OS, Wear OS, Fitbit OS, Tizen OS), ale sú schopné spolupracovať so zariadeniami s operačnými systémami Android alebo iOS. Na druhej strane sú hodinky (napr. s watchOS alebo Android Wear), ktoré sú schopné komunikovať iba so zariadeniami s rovnakým OS (napr. od Apple).

Nevýhodou týchto zariadení je nízka výdrž batérií. Veľa spoločností sa pokúša poskytnúť aspoň inovatívny spôsob nabíjania inteligentných hodiniek. Okrem štandardného nabíjania cez USB rozhranie sú dostupné hodinky, ktoré môžu byť nabíjané bezdrôtovo (napr. hodinky Moto 360 od Motoroly) alebo sa použije nabíjacia stanica/kolíska (napr. G Watch R od LG). Avšak nízka výdrž batérií pretrváva a vo všeobecnosti platí, že väčšina pravých inteligentných hodiniek vydrží na jedno nabitie deň alebo dva.

Sú výnimky ako Vector Watch Luna, Garmin Vivoactive alebo TomTom Spark 3 Cardio + Music, ktoré vydržia viac než 20 dní [19].

Na Obr. 11 je zobrazená bloková schéma inteligentných hodiniek. Srdcom hodiniek je aplikačný procesor (môže obsahovať až 4 jadrá s frekvenciou 1 GHz) vybavený vnútornou pamäťou (napr. 512 MB RAM a 4 GB Flash). Procesor komunikuje s vnútornými senzormi a pomocou bezdrôtového vysielača/prijímača s externými senzormi. Informácie sa zobrazujú na displeji s dotykovou obrazovkou (najčastejšie typu OLED, LCD, LCD e-papier) s rozlíšením od 128x128 do 360x480. Inteligentné hodinky sú obyčajne napájané lítiovo-iónovou batériou. Medzi 50 spoločnosťami, ktoré sa zúčastňujú na výskume a vývoji inteligentných hodiniek, je možné spomenúť napr. Apple, LG, Sony, Pebble, Samsung, Motorola, Google.

Obr. 11 Všeobecná bloková schéma inteligentných hodiniek [20]