2 Inteligentné zariadenia v domácnosti
2.2 Inteligentné set-top boxy

Ak vlastníte televízor, ktorý nepodporuje inteligentné funkcie, ale nechcete ho nahradiť novým (drahším) inteligentným televízorom, môžete si zakúpiť externé inteligentné zariadenie volané inteligentný set-top box, ktorý tieto inteligentné funkcie ponúkne. Inteligentný set-top box je schopný ponúknuť používateľom všetky funkcie inteligentných televízorov [9], [10]. Samozrejme je nutné ho pripojiť k televízoru.

To znamená, že pomocou inteligentného set-top boxu je možné:

- sledovať vysielanie (najčastejšie satelitnej televízie, prípadne aj pozemnej alebo káblovej) s kvalitou rozlíšenia HD,
- nahrávať živé vysielania na interné alebo externé úložisko (USB kľúč alebo disk),
- prehrávať multimediálny obsah z externých úložísk (podporujú video formáty: MP4, MKV, MOV, MPG, MTS, TS, VOB, WMV, XVID, M2TS, AVI, ASF, audio kódeky: MP3, WAV, AAC, FLAC, M4A a kódeky obrázkov: JPEG, BMP, GIF, PNG),
- prijímať a sledovať streamované video cez (Ethernet alebo Wi-Fi) pripojenie do siete LAN a Internet a dokonca v niektorých prípadoch aj vysielať streamované video,
- spúšťať a používať predinštalované aplikácie (prehliadanie webu, prístup do sociálnych sietí, komunikácia, správy, atď.), mať možnosť ich aktualizovať a inštalovať mnoho nových.

Inteligentné set-top boxy je možné ovládať podobným spôsobom ako inteligentné televízory.

Obr. 6 Príklady inteligentných set-top boxov