4Inteligentné mestá a komunity

Čo je inteligentné mesto? Existuje niekoľko definícií, ale väčšina z nich zahŕňa, že ide o mestskú oblasť, ktorá používa rôzne typy elektronických senzorov na zhromažďovanie údajov, ktoré poskytujú informácie, ktoré sa potom používajú na efektívne riadenie majetku a zdrojov mesta.

Koncepcia inteligentného mesta integruje informačné a komunikačné technológie (IKT). Poskytovanie údajov sa často uskutočňuje prostredníctvom Internetu vecí. Technológia inteligentného mesta umožňuje interakciu s komunitnou aj mestskou infraštruktúrou a monitoruje, čo sa deje v meste a ako sa mesto vyvíja. Podľa analýz [22], [23], napr. Singapur a Barcelona patria medzi najinteligentnejšie mestá na svete. Singapur je považovaný za lídra s ohľadom na dopravu. Obe mestá prevádzkujú otvorenú dátovú platformu, ktorá sa týka údajov zhromaždených snímačmi. Mnoho inteligentných miest využíva vo svojich riešeniach služby cloudu. Technologické riešenia väčšinou používajú koncept systému "veľkých dát" (big data), ktorý je určený na manipuláciu (zachytenie, ukladanie, analýzu, dopyty, vizualizáciu) s obrovským množstvom údajov. Funkčná doména inteligentného mesta sa delí podľa IEEE nasledovne [24]:

- senzory a inteligentné elektronické zariadenia,
- komunikačné siete a kybernetická bezpečnosť,
- integrácia systémov,
- inteligencia a analýza údajov,
- manažovacie a riadiace platformy.

Na základe týchto funkčných domén sú budované riešenia inteligentných miest pre konkrétne oblasti. Niektoré z najdôležitejších oblastí sú uvedené v nasledujúcich častiach.