2 Inteligentné zariadenia v domácnosti
2.3 Inteligentné domáce spotrebiče

Ako už bolo spomenuté skôr, inteligentná domácnosť je domácnosť, ktorá obsahuje a používa inteligentné spotrebiče. To znamená spotrebiče, ktoré sú vybavené bezdrôtovým rozhraním a ktoré je možné diaľkovo ovládať či sledovať [11]. Bezdrôtové rozhranie môže byť realizované technológiami ako Wi-Fi, Bluetooth alebo NFC. Vzdialené ovládanie inteligentných spotrebičov sa robí pomocou aplikácie na inteligentnom telefóne alebo tablete, ktorá taktiež poskytuje informácie o stave spotrebiča. V rovnakom čase tieto spotrebiče dokážu informovať a varovať používateľov ohľadne rôznych činností, ktoré vykonávajú. Aplikácie na diaľkové ovládanie sú najčastejšie dostupné pre operačné systémy Android a iOS. Aplikácie sú často vyvíjané priamo výrobcami týchto spotrebičov alebo výrobca vybuduje vlastný ekosystém s jednou aplikáciou schopnou riadiť celý rad jeho inteligentných spotrebičov. Určitá skupina výrobcom elektroniky vyvíja platformu Home Connect, ktorá dokáže komunikovať so spotrebičmi od rôznych výrobcov. V súčasnosti táto platforma podporuje spotrebiče firiem Bosch a Siemens. Medzi ďalších partnerov patria napr. Amazon Alexa, Nest alebo IFTTT [12].

Aby sa obyčajné spotrebiče mohli stať inteligentnými okrem bezdrôtového rozhrania potrebujú sadu senzorov, ktoré určujú funkcie a možnosti, čo je možné robiť s daným spotrebičom. V súčasnosti existujú nasledovné inteligentné spotrebiče a funkcie, ktoré poskytujú:

- inteligentné chladničky - nastavenie teploty, riadenie ďalších funkcií, vzdialený náhľad do chladničky cez integrovanú panoramatickú kameru. LG predstavil chladničku s virtuálnou inteligentnou osobnou asistentkou Alexa vyvinutou spoločnosťou Amazon, s ktorou používatelia môžu hovoriť a okrem základných príkazov jej môžu povedať aké potraviny a kedy by mala objednať. Chladnička je vybavená 29 palcovým dotykovým displejom, na ktorom sa zobrazuje obsah chladničky a potraviny s končiacim dátumom spotreby. Je pripojená do sociálnych sietí a dokáže pripomenúť narodeniny známych či rodinných príslušníkov [13].
- inteligentné rúry - informácia o stave spotrebiča a procese pečenia, zmena teploty a programu.
- inteligentné umývačky (riadu) - spustenie umývačky, odporúčanie vhodného programu, monitorovanie procesu umývania, informácia o počte tabliet v zásobníku.
- inteligentné pračky (sušičky) - nastavenie programu, teploty vody a rýchlosti otáčok, sledovanie procesu prania.
- inteligentné kávovary - varenie kávy, nastavenie programu.
- inteligentné vysávače - spustenie vysávania, upozornenie o skončení, prevzatie kontroly (je možné sa hrať s vysávačom ako s autom na diaľkové ovládanie).

Je jasné, že sortiment inteligentných spotrebičov sa bude časom rozširovať. Môžeme sa dočkať inteligentných hriankovačov, varičov, kanvíc, vidličiek, panvíc, váh, grilov, atď. Spoločnosť Griffin dokonca ponúka futuristické zrkadlo, ktoré používateľovi počas ranného čistenia zubov alebo líčenia sa ukáže napr. predpoveď počasia, správy zo sveta alebo nastávajúce udalosti.